Komisijos Sprendimas
1999 m. vasario 8 d.
nustatantis sąlygas, kuriomis plastikinėms dėžėms bei plastikiniams padėklams gali būti taikomos leidžiančios nukrypti nuostatos, susijusios su Direktyvoje 94/62/EB dėl pakuočių ir pakuočių atliekoms nustatytais sunkiųjų metalų koncentracijos lygiais
(pranešta dokumentu Nr. C(1999) 246)
(tekstas svarbus EEE)
(1999/177/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 20 d. Europos Parlamento ir Tarybos direktyvą 94/62/EB dėl pakuočių ir pakuočių atliekų [1], ypač į jos 11 straipsnio 3 dalį,
kadangi tuo atveju, kai naudojamos plastikinės dėžės ir plastikiniai padėklai, gali būti verčiama laikytis atitinkamų sąlygų;
kadangi pakartotinis pakuotės naudojimas ir pakuočių atliekų perdirbimas yra pagrindiniai direktyvos tikslai;
kadangi naujai pakuotei leidžiančios nukrypti nuostatos taikymo sąlygos iš esmės turėtų būti taikomos visoms pakuotėms grandinėje, kurioje pradedama naudoti nauja pakuotė;
kadangi minėtos leidžiančios nukrypti nuostatos galiojimas turi pasibaigti praėjus 10 metų nuo jos įsigaliojimo, nebent Direktyvos 94/62/EB 21 straipsnyje nustatyta tvarka būtų nuspręsta šį laiką pratęsti;
kadangi šiame sprendime numatytos priemonės atitinka pagal Direktyvos 94/62/EB 21 straipsnį įkurto Komiteto nuomonę,
PRIĖMĖ ŠĮ SPRENDIMĄ:
1 straipsnis
Šis sprendimas taikomas visoms pakuotėms, kurioms taikoma Direktyva 94/62/EB, o jo tikslas - nustatyti sąlygas, kuriomis, nepažeidžiant Direktyvos 96/62/EB 22 straipsnyje nustatytos leidžiančios nukrypti nuostatos, Direktyvos 94/62/EB 11 straipsnyje nurodytų koncentracijos lygių negalima taikyti plastikinėms dėžėms ir plastikiniams padėklams, naudojamiems taikant uždaros ir kontroliuojamos produktų grandinės sistemą.
2 straipsnis
Šiame sprendime:
- taikomi Direktyvos 94/62/EB 3 straipsnyje nustatyti apibrėžimai,
- "sąmoningas pridėjimas" - tai tyčinis medžiagos panaudojimas sudarant pakuotę arba pakuotės sudedamąją dalį, kai norima, kad ji, suteikdama konkrečias savybes, išvaizdą arba kokybę, išliktų galutinėje pakuotėje arba jos sudedamoje dalyje. Perdirbtų medžiagų naudojimas gaminant naujas pakavimo medžiagas, kai tam tikroje perdirbtų medžiagų dalyje gali būti kontroliuojamų metalų, nelaikomas sąmoningu pridėjimu,
- "atsitiktinis buvimas" - tai toks atvejis, kada pakuotėje arba pakuotės sudedamojoje dalyje netyčia atsiranda metalas,
- "uždara ir kontroliuojama produktų grandinė" - tai tokia sistema, kurioje produktai cirkuliuoja kontroliuojant jų pakartotinį panaudojimą bei paskirstymą, ir perdirbtos medžiagos yra gaunamos tik iš šių grandinės objektų, tad pridėti pašalinių medžiagų techniškai galima tik minimaliai, o minėtus objektus galima pašalinti tik laikantis specialios patvirtinimo procedūros, kad būtų padidinta grąžinimo norma.
3 straipsnis
Švino, kadmio, gyvsidabrio ir šešiavalenčio chromo bendra koncentracija plastikinėse dėžėse ir plastikiniuose padėkluose gali viršyti 600 ppm, 250 ppm ir 100 ppm jų svorio, jei laikomasi visų šio sprendimo 4 ir 5 straipsniuose nustatytų sąlygų.
4 straipsnis
Reikalaujama, kad plastikinė dėžė ir plastikinis padėklas, kuriems yra taikoma ši leidžianti nukrypti nuostata, būtų pagaminti kontroliuojamo perdirbimo proceso metu, kai perdirbta medžiaga būtų gaunama tik iš plastikinių dėžių arba plastikinių padėklų ir būtų tik minimalios techninės galimybės pridėti papildomos medžiagos, t. y. ši medžiaga sudarytų ne daugiau kaip 20 % viso svorio. Sugrąžinti likučiai, kurių panaudoti jau nebeįmanoma, turėtų būti apdorojami remiantis šio sprendimo 5 straipsnio nuostatomis.
Gaminant arba paskirstant negalima sąmoningai pridėti švino, kadmio, gyvsidabrio ar šešiavalenčio chromo; bet kuris iš šių elementų gali tik atsitiktinai pasitaikyti medžiagoje.
Sunkiųjų metalų koncentracijos plastikinėje dėžėje bei plastikiniame padėkle gali viršyti nustatytas koncentracijos ribas tik pridėjus perdirbtų medžiagų.
5 straipsnis
Plastikinėms dėžėms ir plastikiniams padėklams, kuriems yra taikomas šis sprendimas, kontroliuojama paskirstymo bei pakartotinio naudojimo sistema turi būti taikoma laikantis šių sąlygų:
naujos plastikinės dėžės ir nauji plastikiniai padėklai, turintys kontroliuojamų metalų, turi būti pastoviai ir akivaizdžiai identifikuojami,
turi būti nustatyta inventorizacijos ir apskaitos sistema, įskaitant administracinės ir finansinės atsakomybės metodą, kad būtų galima dokumentais patvirtinti atitikimą šio sprendimo nuostatoms, įskaitant grąžinimo laipsnį, t. y. grąžintinų vienetų, kurie, juos panaudojus, ne išmetami, o sugrąžinami gamintojui arba pakuotojui/pildytojui ar jo įgaliotajam atstovui, procentas, kuris turi būti kuo didesnis, tačiau per visą plastikinių dėžių arba plastikinių padėklų naudojimo laiką niekada neturi būti mažesni kaip 90 %. Pagal šią sistemą atsiskaitoma už visus naudoti tinkamus vienetus, kurie atiduodami naudoti arba daugiau nebenaudojami,
visi sugrąžinti vienetai, kurie daugiau nebenaudojami, šalinami taikant konkrečią atitinkamų institucijų patvirtintą procedūrą arba perdirbami perdirbimo proceso metu, kai perdirbta medžiaga gaunama vien iš plastikinių dėžių ir plastikinių padėklų, o pašalinės medžiagos turi būti tik tiek, kiek techniškai būtina, t. y. ne daugiau kaip 20 % viso svorio,
gamintojas arba jo įgaliotasis atstovas kasmet parengia raštišką atitikimo deklaraciją, įskaitant metinę ataskaitą, kurioje nurodoma, kaip laikomasi šio sprendimo sąlygų. Joje turi atsispindėti galimi sistemos pokyčiai ir nurodyti įgaliotieji atstovai,
gamintojas arba jo įgaliotasis atstovas saugo šiuos dokumentus ne mažiau kaip ketverius metus, kad galėtų juos pateikti atitinkamoms nacionalinėms institucijoms patikrinti,
jei nei gamintojas, nei jo įgaliotasis atstovas nėra įsikūrę Bendrijoje, techninius dokumentus privalo turėti į Bendrijos rinką pateikiantis produktus asmuo.
6 straipsnis
Pirmiau paminėti reikalavimai siejami su Direktyvos 94/62/EB 11 straipsniui taikomomis išlygomis ir nepažeidžia tos direktyvos 9 straipsnyje numatytos atitikties vertinimo procedūros.
7 straipsnis
Šis sprendimas galioja dešimt metų po jo įsigaliojimo dienos.
8 straipsnis
Valstybės narės praneša apie praktines priemones, įskaitant kontrolę, patikrinimus ir t. t., kurias jos įgyvendina remdamosi ataskaita, kurią būtina pateikti vadovaujantis Direktyvos 94/62/EB 17 straipsnio nuostatomis.
9 straipsnis
Šis sprendimas skirtas valstybėms narėms.
Priimta Briuselyje, 1999 m. vasario 8 d.